《新正重华宫锡宴联句》
清代·弘历

朱鸟龙楼积素晴，筵开翰墨韵重赓。青阳初祉欣同迓，丹地新重肇大亨。

响彻钧天如哕凤，人来昧谷快迁莺。衣冠侍陛趋元会，干羽陈阶贺武成。

勃律不烦招尺简，高昌早见系长缨。于阗远献方流璞，渥水频牵汗血骍。

金叶表通诸国字，绿头签押外藩名。十千稼兆三秋实，戊巳屯开万里耕。

柑先一旬分裹帕，蓂当五叶恰抽萌。波融鸡塞辞输挽，沙暖龙堆免践更。

舒叠群知方出震，执徐兼值大横庚。崇文行令非为数，赐复宣纶亦既并。

击壤讴谣传野叟，负经踊跃遍新黉。衢尊满挹膏滋盎，厨萐和扇露擢茎。

大地欢腾昭豫顺，圜坛礼备格纯诚。东华韶共仪锽转，南陌春随爆竹訇。

幡缀椒花芳气洽，檐霏柏子篆烟横。华茵班列东西序，葩瑵璎垂大小檠。

捧爵一时承燕衎，筹边五载仰权衡。风传月竁销烽堠，水挽河源洗甲兵。

厄鲁王庭净遗骑，筠冲回部列编氓。凯旋伫锡太平宴，丰庆还开不夜城。

凸鼻襁儿群接踵，冒耏角技俨分棚。铜弦急拨龟兹调，檀柱徐搊郝索筝。

罽袖花冠纷拉遝，蛮箫羯鼓递嘤铿。弄丸脱手双拳搰，纳卵承眶一目瞠。

碧椀空中矜妙旋，长竿齿上诧孤撑。曲翻于蔿珠联袂，术幻侲僮锦倒绷。

耸体翩翾疑燕濯，悬跟彳亍学夔𨆪。辘轳贴地侏儒小，宛转登场傀儡轻。

舞杂都卢观曼衍，乐陈僸佅叶和平。作歌敢忘钦哉意，献颂惟抒敬尔情。

躔正南弧环壁曜，晖明西巘丽霄峥。自天题处仙毫润，绕座看时瑞采生。

简授螭坳思乙乙，壶传虬漏响丁丁。那居岂弟鱼依藻，式燕笙簧鹿食苹。

仙木葳蕤临画槛，绮钱飘飏对文楹。称身囊锦当膺佩，如意雕琼盥手擎。

十字甘应逾说饼，五侯鲭讵数调羹。云腴嫩浥分佳茗，霜颗香回擘细橙。

三品堆盘西域果，百珍饤盒大官饧。綵屏宝胜迎人日，乌弋黄支奉夏正。

翠甲待挑七种菜，丰貂齐晋万年觥。谢庄衣点三英粲，汜胜书占百谷精。

太蔟律调鞮鞻掌，孟陬次应摄提贞。云凝鳷鹊寒犹峭，玉琢狻猊貌尚狞。

蒲类水澄开赤县，昆崙关远接瑶京。鲽鹣奉赆占风至，葵藿披忱向日倾。

即启凤阊传献䤋，早看鱼海拜来伻。春台人共登三壤，寿㝢思将遍九瀛。

北漠喜联东壁侣，唐花争共腊梅荣。一家中外诚斯际，对侑卮惟慎奉盈。